《老罗行》
明代·张弼

老罗索书如索租，日日往返劳仆夫。长儿又来拜床下，举头怒仆如于菟。

又道去年书未了，今年作书须及早。明日归舟发潞河，南北天涯人渺渺。

嗟予正坐案牍忙，夜归秉烛清风堂。磨墨数斗试一扫，蛇蚓虬蟠污麦光。

老罗取去空自重，买薪博菜浑无用。不如烂醉江南春，百年随处华胥梦。

作者简介：（1425—1487）明松江府华亭人，字汝弼，号东海。成化二年进士。久任兵部郎，议论无所顾忌。出为南安知府，律己爱物，大得民和。少善草书，工诗文，自言吾书不如诗，诗不如文。有《鹤城稿》、《东海稿》等。